## El Consell aprova el Pla per a la inclusió, respecte i visibilització del poble gitano 2025-2030

*** El Pla constituïx el principal instrument de planificació estratègica de les necessitats del poble gitano
* Les línies d’actuació es dirigixen a impulsar la inclusió social, la igualtat d’oportunitats i de gènere, i la no discriminació i participació**

El Ple del Consell ha aprovat el Pla per a la inclusió, respecte i visibilització del poble gitano 2025-2030, que marca les línies d’actuació dirigides cap a una major eficàcia en la consecució de la inclusió social, la igualtat d’oportunitats i de gènere, i la no discriminació i participació del poble gitano.

Este pla té com a principals objectius aconseguir la igualtat real i efectiva, la inclusió socioeconòmica i la participació de la població gitana i, per a fer-ho, preveu actuacions en matèria d’educació, ocupació, vivenda, salut, pobresa, exclusió social i bretxa digital, no discriminació, igualtat de gènere i empoderament de les dones gitanes, foment i reconeixement de la cultura gitana i participació de la població gitana i del seu moviment associatiu.

Així, el Pla s’assenta sobre tres eixos bàsics, amb objectius concrets i mesures d’acció que requerixen el seu impuls i execució per part de les diferents administracions públiques, les universitats o les entitats que representen este col·lectiu.

El primer, relatiu a la inclusió social, inclou mesures davant de la segregació escolar, accions per a la reducció de la bretxa digital, o per a l’increment de la taxa d’ocupació de la població gitana i la reducció de la precarietat laboral; així com mesures dirigides a garantir l’accés a la vivenda o a millorar l’estat de salut d’este col·lectiu.

Un segon eix busca la igualtat d’oportunitats i la lluita contra la discriminació, i inclou, entre altres mesures, campanyes institucionals i programes dirigits a combatre l’antigitanisme, així com mesures destinades a millorar la formació i les condicions de vida de les dones gitanes, o accions dirigides a previndre la violència contra les dones. A més, s’establixen mesures destinades a promoure el coneixement i la difusió de la història i la cultura gitana i afavorir el seu reconeixement.

Finalment, per a impulsar la participació del poble gitano en la vida pública, s’establixen mecanismes de coordinació de les organitzacions de la societat civil per a facilitar la seua participació en les polítiques públiques, o accions de foment per a impulsar la participació de la població gitana en moviments cívics, associatius i veïnals.

Este nou pla, dissenyat pel Consell Valencià del Poble Gitano amb la col·laboració del Servici de Diversitat Ètnica, Cultural i Religiosa de la Direcció General de Diversitat, s’ha elaborat d’acord amb el Marc estratègic europeu 2020-2030, i de conformitat amb les directrius del Pla d’acció antiracisme de la Unió Europea (2020-2025); i desenrotlla l’Estratègia nacional per a la igualtat, inclusió i participació del poble gitano 2021-2030, establint els objectius autonòmics que donen resposta a les propostes nacionals.

La Generalitat ha destinat en el seu pressupost de 2025 més de 12 milions d’euros per a programes específics dirigits a millorar la qualitat de vida del poble gitano. Així mateix, per a aconseguir este objectiu, també compta amb la labor col·laborativa de les associacions gitanes de tota la Comunitat Valenciana.

Fecha: 01/07/2025